Sagunt demana a la Diputació de València avançar en el finançament de les obres de la Gerència
25 de juny 2025

![](/media/3hylr0ys/whatsapp-image-2025-06-25-at-13-40-47_c.jpg?width=850&height=566.6666666666666)

L’Ajuntament de Sagunt ha demanat a la Diputació de València avançar en la concreció de les vies de finançament que permetran portar a terme les obres pendents als jardins de la Gerència. L’alcalde, Darío Moreno, s’ha reunit amb el president de la Diputació de València, Vicente Mompó, per tal de reactivar la segona fase del projecte, que inclou la urbanització de l’espai per a poder actuar sobre les edificacions.

La trobada, “molt productiva”, en paraules de Moreno, ha servit per a posar damunt la taula les possibles subvencions que podria rebre el projecte. “[En el mes d’abril ens reunírem amb la vicepresidenta Natàlia Enguix](https://aytosagunto.es/va/actualitat/2025-04-09-la-diputacio-ajudara-sagunt-a-completar-la-recuperacio-dels-jardins-de-la-gerencia-com-a-espai-public/), que es va comprometre a que la Diputació finançaria la recuperació de la Gerència. Arribàrem a un primer acord, però a l’hora de concretar els imports, ens trobàrem que la Diputació només tenia capacitat per a invertir 1 milió d’euros. El projecte ascendix a uns 3 milions, de manera que hem de buscar altres vies per a assolir esta xifra”, ha explicat l’alcalde.

Respecte a esta necessitat de major inversió, Sagunt ha trobat “ganes de trobar solucions” per part de la presidència de la Diputació de València. “El president Mompó s’ha compromés a estudiar la situació per a garantir eixa gran inversió pendent i que esta obra siga una realitat”, ha afirmat Moreno.

#### **Incorporació del Museu Industrial i de la Memòria Obrera a La Xarxa de la Diputació**

D’altra banda, la reunió ha servit també per a abordar la incorporació del futur Museu Industrial i de la Memòria Obrera a la xarxa museística de la Diputació de València. L’Ajuntament, que [ja treballa en la licitació dels treballs per a posar-lo en marxa](https://aytosagunto.es/va/actualitat/2025-03-27-l-ajuntament-de-sagunt-invertir%C3%A0-400-000-en-el-nou-museu-industrial-i-de-la-mem%C3%B2ria-obrera/), ha iniciat les converses al voltant de la seua adhesió perquè “malgrat que la incorporació no es concretaria fins a finals de 2026, la Diputació ha de pressupostar ja eixes despeses extra que suposaria la inclusió del nostre museu a La Xarxa”, d’acord amb Moreno.

“No volem que el Museu Industrial i de la Memòria Obrera es convertisca en una exposició estrictament local. Volem que eixe important patrimoni industrial, vinculat al naixement del Port de Sagunt, tinga un àmbit provincial. Que les persones que vulguen conéixer més sobre el nostre passat industrial ens tinguen com a punt de referència”, ha afegit l’alcalde.

#### **Recuperació de les pintures murals de l’Hostal de la Castellona**

Finalment, en el marc de la reunió, també s’ha parlat de la recuperació de les pintures murals de l’Hostal de la Castellona, actualment, en propietat de la Diputació de València. Dites pintures, d’entre els segles XIII i XV, representen El Sant Sopar i foren arrancades a mitjan 1945 de l’hostal. “No té sentit que hi haja elements del nostre patrimoni emmagatzemats i que la gent no puga gaudir-los”, ha apuntat Moreno, qui ha demanat “trobar vies de col·laboració per a assegurar que estes pintures puguen posar-se a disposició de la ciutadania”. En eixe sentit, la proposta de l’Ajuntament de Sagunt implica assumir la despesa corresponent a la rehabilitació de les pintures i, a canvi, que la Diputació de València cedisca l’obra, perquè puga ser exposada en Sagunt.

*   [](http://www.facebook.com/sharer.php?u=https://aytosagunto.es/va/actualitat/2025-06-25-sagunt-demana-a-la-diputacio-de-valencia-avancar-en-el-financament-de-les-obres-de-la-gerencia/ "Facebook")
*   [](http://twitter.com/share?url=https://aytosagunto.es/va/actualitat/2025-06-25-sagunt-demana-a-la-diputacio-de-valencia-avancar-en-el-financament-de-les-obres-de-la-gerencia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2025-06-25-sagunt-demana-a-la-diputacio-de-valencia-avancar-en-el-financament-de-les-obres-de-la-gerencia/ "Linked In")
*   [](mailto:?body=https://aytosagunto.es/va/actualitat/2025-06-25-sagunt-demana-a-la-diputacio-de-valencia-avancar-en-el-financament-de-les-obres-de-la-gerencia/)